Formål+med+IT-Patruljen

Den parallelle skole.
De fleste børn i Danmark er kompetente brugere af multimedier, - en kompetence som de ikke nødvendigvis har lært i Folkeskolen – fx dvd/video, spilkonsoller, computerspil, MP3-afspillere, mobiltelefon med video, kamera og musikafspiller samt smartphones.

De fleste børn er også vante brugere af sociale medier, hvor man deler viden med hinanden, - som fx Facebook, Twitter og YouTube.

Børn er gået fra at være konsumenter til at være producenter på internettet – det såkaldte WEB 2.0.

Børnenes kompetencer gælder især den færdighedsmæssige brug af multimedier og ikke så meget den forståelsesmæssige brug. Børnene er gode til at betjene programmerne, men reflekterer ikke kritisk i forhold til valg af indhold, virkemidler og kommunikationsforhold (afsender/modtager).

De multimedie-kompetencer, som børnene har erhvervet uden for Folkeskolen, - denne dannelsesfaktor er bl.a. blevet kaldt den ”parallelle skole”. Det er denne viden, som børnene skal mødes med, når de skal gå i den danske folkeskole. Læreren har altså ikke længere patent på viden, den gamle ”tankpasserpædagogik” er død.

Undervisning skal tænkes som læring. En læringssituation, hvor nye informationer og viden skal finde plads i den viden, som allerede findes hos eleverne. En læringssituation, hvor læreren i højere grad forlader sin rolle som den alvidende foredragsholder. Lærerens rolle er i højere grad at fokusere på det dannelses- og indholdsmæssige i læringssituationerne samt de faglige mål.

IT er blot et redskab ikke et mål i sig selv. IT har dog en stor virkning på vores dannelse, vores identitet og vores kommunikation med hinanden

Formål:
At etablere en kultur, hvor det er legitimt, at læreren benytter de IT-resurser, som findes hos eleverne, aktivt i sin undervisning.

Mål:

 * 1) At tage udgangspunkt i elevernes egne resurser og egen medievirkelighed (den parallelle skole) og bruge disse resurser aktivt i skolens undervisning.
 * 2) At give eleverne medindflydelse og medansvar.
 * 3) At øge udbredelsen af IT-viden blandt elever og lærere.
 * 4) At effektivisere resurserne der bruges på at inddrage IT som redskab i undervisningen, sådan at der bliver mere fokus på undervisningens indhold og mindre fokus på de tekniske udfordringer.

Samarbejde med Microsoft og Syddansk Universitet.
I foråret 2011 vil Hørsholm Skole i samarbejde med Microsoft og Syddansk Universitet på 6., 7., 8. og 9. klassetrin blive screenet ift. elevernes skjulte IT kundskaber.

Screeningen tager en lektion for hver årgang, og den vil finde sted i gymnastiksalen, hvor der bliver stillet eksamensborde op til eleverne. Screeningen består af et fyldigt spørgeskema fra Syddansk Universitet. De indsamlede data bearbejdes af Syddansk Universitet og videregives til Hørsholm Skole. Syddansk Universitet leder et forskningsprojekt, som Hørsholm Skole er blevet inviteret til at deltage i sammen med Microsoft, som også tilbyder Hørsholm Skole at blive profilskole og deltage i konferencer sammen med andre netværksskoler.

Screeningen er ikke anonym, hvorfor alle forældre skal godkende, om de vil være med til at deltage i projektet med henblik på at eleven muligvis vil blive udpeget til at være en del af Hørsholm Skoles IT-patrulje.

Efter første udvælgelse tilbydes eleverne en workshop ledet af Mads Rehder fra Microsoft.

Herefter overtager Hørsholm Skole selv den videre uddannelse og implementeringen af IT-patruljen i skolens hverdag til gavn for alle elever og lærere på skolen.

IT-patruljen på Hørsholm Skole
Der tilrettelægges et undervisnings forløb, hvor udvalgte elever deltager i IT-kurser tilrettelagt af PSC. Indholdet af kurserne tager udgangspunkt i elevernes ønsker og resurser. Kurserne består i undervisning i IT-programmer og undervisningsmetodik. De udvalgte elever skal videregive deres IT-viden og erfaring på årgangsteammøder og i forskellige klasser. Derudover bruges der WEB 2.0 – YouTube, SkoleTube, Facebook, Wiki, SkoleIntra m.m - til formidling af elevenes IT-viden.

Der køres 2 forløb i 2011/12 – et hold fra sommerferie til jul og et hold fra jul til sommerferie.

Et IT-patruljehold består af 12-18 elever

Hver elev skal regne med at bruge 30 timer til forløbet.

De 30 timer skal IT-patruljen bruge til følgende tre områder:

 * 1) Deltage i undervisningsforløb sammen med IT-vejlederne – ca. 18-20 timer
 * 2) Undervise i IT i forskellige klasser indenfor almindelig undervisningstid – ca. 6-8 timer
 * 3) Deltage på teammøder, hvor IT-færdighederne formidles til lærerne – ca. 2-6 timer

Dette foregår indenfor almindelig skoletid, - dvs. eleverne kan tages ud af den almindelige undervisning i klasserne. Derudover kan der bruges eftermiddage fra kl. 14-16.


 * IT-patruljen vil efter undervisningsforløbet få en særlig status og bærer IT-patruljekort synligt, så de er genkendelige.
 * IT-patruljen skal bl.a. bruges til at være hjælp/vagt i IT-lokalerne, sådan at vi kan udnytte lokalerne ordentligt i frikvartererne.
 * IT-patruljen vil få særlige rettigheder, som fx kort til kantinen, således at man kan springe køen over og have tid til at passe sine IT-patrulje opgaver.
 * IT-patruljen tager en gang om året på ekskursion til en virksomhed med særlig vinkel på brug af IT.
 * IT-patruljen modtager meget gerne ønsker fra eleverne og lærerne, hvis der er særlige behov for IT hjælp i klassen, - fx til videoredigering, lydoptagelser, præsentation osv.

Succes

 * Det er en succes, når lærerne aktivt bruger IT-patruljen i undervisningen.
 * Det er en succes, når eleverne viser ansvar og respekterer IT-patruljen.
 * Det er en succes, når IT-patruljen er synlig på PSC.

=PSC - marts 2011=